3. Uznesenie Európskeho parlamentu z 24. apríla 2007 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre obnovu za rozpočtový rok 2005 (C6-0388/2006 - 2006/2155(DEC))



Úradný vestník 074 E , 20/03/2008 S. 0345 - 0348



3. Uznesenie Európskeho parlamentu z 24. apríla 2007 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre obnovu za rozpočtový rok 2005 (C6-0388/2006 — 2006/2155(DEC)) Európsky parlament, - so zreteľom na konečnú účtovnú závierku Európskej agentúry pre obnovu za rozpočtový rok 2005 [1], - so zreteľom na správu Dvora audítorov o overení ročnej účtovnej závierky Európskej agentúry pre obnovu za rozpočtový rok 2005 spolu s odpoveďami agentúry [2], - so zreteľom na odporúčanie Rady z 27. februára 2007 (5711/2007 — C6-0080/2007), - so zreteľom na Zmluvu o ES a najmä na jej článok 276, - so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [3], a najmä na jeho článok 185, - so zreteľom na nariadenie Rady (ES) č. 2667/2000 z 5. decembra 2000 o Európskej agentúre pre obnovu [4] a najmä na jeho článok 8, - so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 [5] a najmä na jeho článok 94, - so zreteľom na článok 71 a prílohu V rokovacieho poriadku, - so zreteľom na správu Výboru pre kontrolu rozpočtu a stanovisko Výboru pre zahraničné veci (A6-0116/2007), A. keďže Dvor audítorov vyhlásil, že získal primeranú istotu o tom, že účtovná závierka za rozpočtový rok, ktorý sa skončil 31. decembra 2005, poskytuje spoľahlivé informácie a že príslušné transakcie boli okrem výhrady zákonné a správne, B. keďže Európsky parlament udelil riaditeľovi 27. apríla 2006 absolutórium za plnenie rozpočtu agentúry za rozpočtový rok 2004 [6] a v uznesení, ktoré je súčasťou rozhodnutia o absolutóriu, Európsky parlament okrem iného: - vyzval agentúru, aby využila poradenstvo v snahe zlepšiť svoju politiku v oblasti správy pokladne a čo najlepšie využiť často značné sumy držané na bežných bankových účtoch; - konštatoval, že transakcie týkajúce sa finančných prostriedkov druhej zmluvnej strany, schémy úverových liniek a osobitné finančné prostriedky boli zaznamenané úplne, keďže chýbajú efektívne postupy vnútornej kontroly pre dlhodobé pohľadávky; trvá na tom, aby všetky transakcie boli overiteľné Dvorom audítorov; - s cieľom riešiť vážne problémy nespoľahlivosti (a obvinenia z korupčných praktík), ktoré v tom čase sprevádzali podmienky, za ktorých sa prideľujú zmluvy v rámci verejného obstarávania a koncesie na vysoko citlivé projekty (napr. prevádzkovatelia mobilných sietí), naliehal na Komisiu a agentúru, aby v úzkej spolupráci s UNMIK (Dočasnou misiou Organizácie Spojených národov v Kosove) a FIU (Finančnou vyšetrovacou jednotkou) stanovili jasné a transparentné pravidlá verejného obstarávania, zariadili interné a najvyššie kontrolné inštitúcie a informovali Európsky parlament o dosiahnutom pokroku; Všeobecné poznámky týkajúce sa väčšiny agentúr EÚ, ktorým sa udeľuje absolutórium samostatne 1. domnieva sa, že stále rastúci počet agentúr Spoločenstva a činnosti niektorých z nich zrejme nezapadajú do všeobecného rámca politiky, že úlohy niektorých agentúr nie sú vždy odrazom skutočných potrieb EÚ ani očakávaní občanov a konštatuje, že vo všeobecnosti agentúry nemajú vždy dobrý imidž ani dobrý obraz v tlači; 2. vyzýva preto Komisiu, aby definovala všeobecný rámec usmernení pre vytváranie nových agentúr Spoločenstva; aby pred vytvorením akejkoľvek novej agentúry predložila analýzu nákladov a prínosov a zároveň dbala na to, aby nedošlo k zdvojeniu činností medzi agentúrami alebo vzhľadom na úlohy iných európskych organizácií; 3. vyzýva Dvor audítorov, aby predložil svoje stanovisko k analýze nákladov a prínosov predtým, ako Európsky parlament prijme rozhodnutie; 4. vyzýva Komisiu, aby každých päť rokov predkladala štúdiu o pridanej hodnote, ktorú prináša každá existujúca agentúra; vyzýva všetky dotknuté inštitúcie, aby v prípade negatívneho hodnotenia prínosu určitej agentúry prijali potrebné kroky a upravili pôsobnosť takejto agentúry alebo ju zrušili; 5. vzhľadom na rastúci počet regulačných agentúr považuje za poľutovaniahodné, že rokovania o návrhu medziinštitucionálnej dohody o prevádzkovom rámci pre tieto európske regulačné agentúry sa ešte neskončili a vyzýva príslušné oddelenia Komisie, aby v spolupráci s Dvorom audítorov podnikli všetky kroky potrebné na rýchle dosiahnutie dohody; 6. konštatuje, že zo zodpovednosti Komisie v oblasti rozpočtu vyplýva nevyhnutnosť tesnejšej spätosti agentúr s Komisiou; vyzýva Komisiu a Radu, aby prijali všetky potrebné kroky, na základe ktorých sa Komisii do 31. decembra 2007 prizná blokujúca menšina v dozorných orgánoch regulačných agentúr, pričom pri zriaďovaní nových agentúr sa s týmto nástrojom bude od začiatku počítať; 7. vyzýva Dvor audítorov, aby do svojej výročnej správy doplnil novú kapitolu venovanú všetkým agentúram, ktorým sa udeľuje absolutórium v rámci účtov Komisie, s cieľom poskytnúť oveľa jasnejší obraz o tom, ako agentúry využívajú finančné prostriedky EÚ; 8. pripomína zásadu, podľa ktorej všetky agentúry Spoločenstva bez ohľadu na to, či dostávajú dotácie, podliehajú udeleniu absolutória Európskym parlamentom, a to aj v prípadoch, keď je podľa ich zakladajúceho textu do tohto procesu zapojený iný orgán, ktorý udeľuje absolutórium; 9. vyzýva Dvor audítorov, aby vykonal audity výkonnosti všetkých agentúr a podal o nich správu príslušným výborom Európskeho parlamentu vrátane Výboru pre kontrolu rozpočtu; 10. poznamenáva, že počet agentúr neustále rastie, a že v súlade s politickou zodpovednosťou Komisie za fungovanie agentúr, ktorá v značnej miere presahuje obyčajnú logistickú podporu, je stále viac potrebné, aby generálne riaditeľstvá Komisie poverené zriaďovaním a kontrolou agentúr vytvorili spoločný postup pre všetky agentúry; domnieva sa, že vytvorenie podobnej štruktúry, akú agentúry vytvorili na koordináciu s príslušnými generálnymi riaditeľstvami by bolo pragmatickým krokom k zjednoteniu postupu Komisie vo všetkých otázkach týkajúcich sa agentúr; 11. vyzýva Komisiu, aby zlepšila administratívnu a technickú podporu agentúr, pričom zohľadní rastúcu komplexnosť administratívnych pravidiel Spoločenstva a technických problémov. 12. konštatuje, že v žiadnej agentúre Spoločenstva neexistuje disciplinárny orgán a vyzýva oddelenia Komisie, aby podnikli potrebné opatrenia na rýchle zavedenie takéhoto mechanizmu; 13. víta podstatné zlepšenie koordinácie medzi agentúrami EÚ, ktoré im umožňuje riešiť opakujúce sa problémy a zefektívňuje ich spoluprácu s Komisiou a Európskym parlamentom; 14. domnieva sa, že vytvorenie spoločného podporného oddelenia viacerými agentúrami s cieľom zosúladiť informačné systémy finančného riadenia so systémami Komisie je opatrením, v ktorom treba pokračovať a ktoré treba rozšíriť; 15. vyzýva agentúry, aby zlepšili spoluprácu a porovnávanie so subjektmi v príslušných sektoroch; podporuje Komisiu, aby prijala opatrenia, ktoré uzná za vhodné, na pomoc agentúram pri vylepšovaní ich imidžu a zvyšovaní prehľadnosti ich činností; 16. žiada Komisiu, aby predložila návrh na zjednotenie spôsobu podávania výročných správ agentúrami a aby stanovila ukazovatele výkonnosti, ktoré by umožňovali porovnať efektívnosť práce jednotlivých agentúr; 17. vyzýva agentúry, aby na začiatku každého roka oznámili ukazovatele výkonnosti, podľa ktorých by sa dala hodnotiť ich činnosť; 18. vyzýva všetky agentúry, aby viac využívali ciele SMART, čo by malo viesť k reálnejšiemu plánovaniu a plneniu cieľov; 19. súhlasí s Dvorom audítorov, že Komisia tiež nesie zodpovednosť za (finančné) hospodárenie agentúr; nalieha preto na Komisiu, aby monitorovala a v prípade potreby usmernila a pomáhala manažmentu rôznych agentúr, najmä pokiaľ ide o správne uplatňovanie postupov verejného obstarávania, transparentnosť postupov prijímania zamestnancov, riadne finančné hospodárenie (nedostatočné využívanie prostriedkov a prekročenie rozpočtu) a predovšetkým správne uplatňovanie pravidiel týkajúcich sa rámca vnútornej kontroly; 20. domnieva sa, že program práce agentúr by mal vyjadrovať ich príspevok z funkčného a merateľného hľadiska a mali by sa plne zohľadňovať normy vnútornej kontroly Komisie; Osobitné poznámky 21. zdôrazňuje, že si vysoko cení výsledky dosiahnuté agentúrou a výrazné zlepšenia, ktoré uskutočnili agentúry preto, aby pozitívne odpovedali na odporúčania Dvora audítorov a Európskemu parlamentu; 22. blahoželá riaditeľovi a jeho personálu k práci, ktorú vykonali vo veľmi ťažkých podmienkach a ktorou výrazne zlepšili obraz EÚ a jej viditeľnosť; 23. trvá na tom, aby Komisia predĺžila činnosť Agentúry, ktorej ukončenie je naplánované na koniec roka 2008; domnieva sa, že by sa agentúra mala pretransformovať na agentúru na výkon niektorých vonkajších činností EÚ, ktoré by mali vychádzať z predchádzajúcej analýzy nákladov a prínosov, predovšetkým s cieľom riadenia situácií po konfliktoch, pričom bude dbať na to, aby sa zabránilo ich prekrývaniu s činnosťami iných európskych alebo medzinárodných organizácií s cieľom predísť strate získaných skúseností; 24. žiada Komisiu, aby informovala Európsky parlament o ďalších dôvodoch okrem jej zámeru zrušiť agentúru v roku 2008, ktoré viedli k tomu, že táto agentúra nebola poverená zavádzaním osobitného programu Únie pre severnú časť Cypru a pomoci palestínskemu obyvateľstvu; 25. domnieva sa, že agentúra má k dispozícii nielen systémy (logistika, systémy IT a iné) rýchleho nasadenia veľkých objemov finančných prostriedkov na podporu oblastí prekonávajúcich následky konfliktu, ale tiež preukázala, že má vynikajúce odborné znalosti a know-how v oblasti povojnovej obnovy; 26. je presvedčený o tom, že práve vtedy, keď chce Komisia prevziať riadenie nového Nástroja predvstupovej pomoci so zreteľom na úlohy súvisiace s acquis na Balkáne, by agentúra mala prevziať úlohy požadované od "Agentúry pre vonkajšie činnosti RELEX"; 27. domnieva sa, že nový mandát tejto úspešnej agentúry by bol najúčinnejším spôsobom plnenia nových úloh v oblasti vonkajších činností, ktoré nemôžu vykonávať oddelenia Komisie v Bruseli alebo delegácie Komisie; 28. domnieva sa, že agentúra by mohla zohrávať účinnejšiu úlohu v oblastiach, v ktorých nemôže byť poskytovaná tradičná rozvojová pomoc; a domnieva sa, že by to značne zlepšilo viditeľnosť EÚ; 29. víta opatrenia, ktoré agentúra prijala na zlepšenie postupov zadávania zákaziek v nadväznosti na pripomienky Dvora audítorov uvedené v jeho výročných správach za roky 2003 a 2004, čo viedlo k zlepšeniu transparentnosti vo viacerých oblastiach; napríklad dôležité rozhodnutia prijaté počas procesu hodnotenia, ktoré ovplyvňujú zadávanie zákaziek, sú lepšie zdokumentované a ďalej sa zlepšila celková disciplína v oblasti postupov hodnotenia a zadávania zákaziek; 30. vyzýva agentúru, aby ďalej rozvinula kritériá výberu, aby viac zodpovedali realite, keďže niekedy nezodpovedajú podmienkam, v ktorých agentúra pracuje; 31. víta pokrok, ktorý sa dosiahol v oblasti verejného obstarávania, a žiada agentúru, aby ďalej zintenzívnila svoje úsilie s cieľom zabezpečiť, aby zadávanie zákaziek bolo v plnom súlade so všetkými príslušnými právnymi predpismi; 32. konštatuje, že na základe prieskumu operácií zverených UNMIK upozornil Dvor audítorov vo svojej správe za rok 2004 na to, že agentúra uskutočnila platby bez primeranej finančnej kontroly a pri uzatváraní operácií sa stretávala s vážnymi ťažkosťami, najmä v dôsledku neexistencie vhodných účtov k projektom a nedostatočného zdôvodnenia výdavkov; víta značné úsilie, ktoré agentúra vyvinula v roku 2005 s cieľom napraviť túto situáciu, konštatuje však, že pretrvávali niektoré problémy spojené s uzatváraním operácií. [1] Ú. v. EÚ C 266, 31.10.2006, s. 7. [2] Ú. v. EÚ C 312, 19.12.2006, s. 18. [3] Ú. v. ES L 248, 16.9.2002, s. 1 Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1). [4] Ú. v. ES L 306, 7.12.2000, s. 7. Nariadenie naposledy zmenené a doplnené nariadením (ES) č. 1756/2006 (Ú. v. EÚ L 332, 30.11.2006, s. 18). [5] Ú. v. ES L 357, 31.12.2002, s. 72. [6] Ú. v. EÚ L 340, 6.12.2006, s. 74. --------------------------------------------------